**Procesi regionalizacije i globalizacije - pojam**

**i trendovi razvoja**

**Mr. Nerma Čolaković - Prguda**

Pravni fakultet Univerziteta „Džemal Bijedić“ u Mostaru

*E-mail: nerma@unmo.ba*

***Ključne riječi:*** *regija, regionalizacija, regionalizam, globalizacija, globalno okruženje, regionalne integracije*

***Sažetak:*** *Globalizacija i regionalizacija su svjetski procesi na kraju XX i početkom XXI stoljeća. Globalizacija predstavlja fenomen savremenog doba i kao takva obilježava savremenu epohu civilizacije. U njenoj osnovi je stvaranje jedinstvenog ekonomskog i političkog prostora u svjetskim razmjerama. Regionalizacija čini njen sastavni dio i kao takva predstavlja regionalno povezivanje i integraciju grupe geografski susjednih zemalja. Tokom 80-ih godina prošlog stoljeća javila se kao odgovor na heterogenost društva i „krizu“ savremene nacionalne države. Jedan je od temeljnih pojmova regionalnog razvoja. Načela i kriteriji na kojima počiva senzitivni su na društveno-ekonomski sistem, prostor i vrijeme. Regionalizacija doprinosi decentralizaciji, ravnomjernijem ekonomskom razvoju i demokratizaciji. Euroregija, odnosno euroregionalna saradnja predstavlja organizaciju susjednih regija na prostoru dvije ili više zemalja, koji se u tom smislu može smatrati regijom koja ima transgranični karakter. Cirkulacijom ljudi, roba i informacija povezuju se regije i ostvaruje interakcija. Dolazi, dakle, do procesa decentralizacije te ustupanja moći i suverenosti država nadnacionalnim tijelima. Globalizacija ubrzava te procese i oblikuje nove uvjete na svjetskoj razini kojima se moraju prilagoditi svi koji žele uspjeti.*

**UVOD**

Začeci globalizacijskih procesa sežu u daleku prošlost, dok se s razvojem kapitalizma, a posebno početkom 70-ih godina XX stoljeća među teoretičarima počelo često raspravljati o fenomenu globalizacije. Danas su regionalizacija i globalizacija postali svjetski megatrendovi. Imaju višedimenzionalan sadržaj i karakter: politički, ekonomski, kulturni, ekološki, sociološki i dr.[[1]](#footnote-2)

Određivanje regije i načela regionalizacije u ekonomskoj teoriji i ekonomskoj politici pitanje je od strateškog značaja. Historija međunarodnih ekonomskih odnosa u svijetu zadnjih decenija bilježi regionalno ekonomsko povezivanje i ekonomsku saradnju između zemalja. Regionalizacija, shvaćena kao proces ekonomske i svake druge saradnje i povezivanja između zemalja sa određenog geografskog područja, predstavlja jednu od značajnih karakteristika savremenog svijeta. Kao takva ona je dio procesa globalizacije.

Globalizacija dovodi do stvaranja trgovačkih blokova, globalnih korporacija i globalne ekonomije.[[2]](#footnote-3) Danas je karakteriše ekonomska efikasnost podržana privatizacijom, liberalizacijom kapitala i ukidanjem protekcionističkih barijera, kao i ukidanje socijalne pomoći najugroženijem dijelu populacije širom svijeta.

**Regije i proces regionalizacije**

Pojmovi region i regionalizacija su dosta široko definisani. Izraz region se koristi kad se želi naglasiti uža oblast u okviru nacionalne ekonomije ili kad se želi ukazati na područje sa više zemalja. Regionalizacija se koristi za izražavanje određenog nivoa privrednog razvoja i određeni teritorijalni raspored proizvodnih snaga. Dakle, izrazi region i regionalizacija se upotrebljavaju da označe: dijelove teritorija i područja jedne države koji imaju geografske, privredne ili pak historijske specifičnosti; zatim dijelove više država koji na osnovu pojednih dijelova predstavljaju cjelinu i usklađuju privrednu aktivnost i uspostavljaju saradnju na polju kulture, pri tome ne izlazeći iz državno-pravnog okvira država kojima pripadaju. Regionalizacija je proces koji je iniciran od strane države (top-down pristup). Nastanak regija i regionalnog sistema može se odvijati: spontano, odnosno stihijski i planski. Svrha regionalizacije smještena je u sljedećem:

* afirmacija regionalnih specifičnosti (komparativnih prednosti),
* uspostava nacionalne razvojne ravnoteže,
* stvaranje administrativne spone između centralne i lokalnih vlasti,
* stvaranje pretpostavki za planiranje prostornog i gospodarskog razvitka,
* čuvanje tradicionalnih i kulturnih vrijednosti određenog područja,
* učinkovitija zaštita okoliša.

Regija ima mnoge aspekte značenja - ekonomske, političke, povijesne, te je teško pronaći definiciju regije koja će obuhvatiti sve te karakteristike. Položaj regije u odnosu na okruženje može biti vertikalan (podrazumijeva odnos prema centralnoj vlasti ili lokalnoj samoupravi) i horizontalan (podrazumijeva odnos prema drugim regijama iz okruženja unutar nacionalnih granica-interregionalna saradnja). Regija se može promatrati u užem i širem smislu:

* u užem smislu ona označava prostor unutar nacionalnih granica;
* u širem smislu regijom se može smatrati svaki prostor koji je širi od nacionalnog, a ima određeno prepoznatljivo obilježje.

Regije mogu biti geografske, ekonomske i administrativne. Za određivanje regije je važno da se stanovnici mogu poistovjetiti kao građani te regije, odnosno da postoji regionalni identitet.

Euroregija označava organizaciju susjednih regija na teritoriji dvije ili više zemalja, koji se u tom kontekstu može smatrati regijom koja ima transgranični karakter. Euroregija se formira i funkcioniše na temelju zajedničkog interesa kao faktora homogenizacije, a cilj im je transgranična saradnja na zajedničkim projektima.

Kao primjer ove saradnje navest ćemo euroregiju: Dunav-Drava-Sava. Kao ključni cilj ove saradnje navodi se stvaranje područja koje će se ujednačeno razvijati i stanovništvu u tom dijelu osigurati blagostanje. Zbog toga je potrebno sljedeće:

* unaprijediti privredne i kulturne veze uključenih područja,
* uskladiti privredne razvojne programe,
* učiniti sva područja privlačnim ulagačima,
* uspostaviti veze između obrazovnih, naučnih i istraživačkih ustanova,
* započeti i pružiti potporu programima zaštite okoliša,
* pomoći razumijevanju i priznavanju različitih kultura.

U tabeli su prikazane regionalne jedinice u sklopu posmatrane euroregije, broj naselja koje obuhvataju, kao i broj teritorijalnih jednica.[[3]](#footnote-4)

Regionalna jedinice

Broj naselja

Broj teritorijalnih jedinica

Grad

Općina

Ukupno

**Bosna i Hercegovina**

Tuzlansko-podrinski kanton

401

-

14

14

**Republika Hrvatska**

Koprivničko-križevačka županija

Osječko-baranjska županija

Požeško-slavonska županija

Virovitičko-podravska županija

264

264

277

189

3

7

4

3

21

35

6

13

24

42

10

16

**Republika Mađarska**

Županija Baranja

Županija Somogy

-grad Barcs

-grad Szekszárd

301

241

1

1

8

12

1

1

293

231

-

-

301

243

1

1

**Ukupno:**

1.939

39

613

652

**Ukupna površina:**

23.375 km2

**Ukupno stanovnika:**

1.929.023

Kriza iz 2008. godine je, prema mnogim procjenama, najveća u posljednjih 60 godina. Pogodila je sve zemlje svijeta, ali ono što se nije moglo pretpostaviti je činjenica da postoji asimetričnost inteziteta krize u različitim regionima. Dakle, pojedini regioni nisu zahvaćeni negativnim implikacijama krize u istoj mjeri. Trajanje krize u pojedinim regionima, posebno u onim koji nemaju adekvatnu strategiju izlaska, ukazuje na to da će oporavak svjetske ekonomije biti duži nego što je prvobitno bilo predviđeno.

**Regionalizam**

Regionalizam kao pojava najčešće predstavlja nastojanje pojedinih dijelova nacionalnog prostora, odnosno regija, da postignu veću samostalnost u odnosu na centralnu vlast. Zbog toga se i kaže da regionalizam predstavlja ideološko usmjerenje čiji je cilj da bude protuteža centralnoj vlasti (bottom-up pristup). Regionalizmi mogu biti ekonomski ili politički, a uzroci su im najčešće u osjećaju pojedinih regija da su zapostavljene ili da su čak eksploatisane od strane centralne vlasti. Ovaj proces potiče veći stepan ekonomske i političke decentralizacije privrednog i političkog sistema jedne zemlje. Kao politološki pojam regionalizam izražava sistem vrijednosti i političku dinamiku koja se odnosi na organizaciju političkog sistema.[[4]](#footnote-5)

Deklaracijom o regionalizmu u Evropi iz 1996. godine određena su načela na kojima se treba temeljiti ideja regionalizma u Evropi. Neka od tih načela su načelo autonomije regija, političke decentralizacije i supsidijarnosti, finansijske autonomije regija, solidarnosti i finansijskog izjednačavanja, itd. Regionalizam se na području Evrope pojavio krajem 18.stoljeća u Francuskoj, da bi se kasnije manifestovao i u Velikoj Britaniji, Belgiji, Španiji i drugim evropskim zemljama.

Njemački teoretičar Hermann Lubbe smatra da su evropski regionalizmi sadašnjosti pokreti u kojima se ističe pravo na jezik i narodnu pripadnost, na krajolik i kulturu života, na obilježje porijekla i kolektivno pamćenje, na to da se bez posebnog opravdanja može biti poseban i drugačiji.[[5]](#footnote-6)

**Evropska unija i proces regionalizacije**

Regionalizacija se definiše kao proces stvaranja novog nivoa vlasti u državnoj teritorijalnoj organizaciji i novih institucija koje mogu široko varirati u pogledu tijela, odgovornosti i moći, ali su uvijek instaliranje iznad nivoa postojećih lokalnih institucija.[[6]](#footnote-7) Regionalizacija se javila u prvoj polovini 20. stoljeća i tada su njeni motivi bili ekonomski.

U konceptu regionalizacije evropskih država i danas su bitni, prije svega, ekonomski motivi, ali i politički u smislu zaštite prava na jezički i kulturni identitet etničkih zajednica zasebnih regionalnih identiteta.[[7]](#footnote-8) Pored ekonomskog značaja, regionalizacija je važan integrativni instrument za prevenciju sukoba i za miroljubivu koegzistenciju među različitim etničkim skupinama.

Regionalizacija posjeduje integrativni karakter. U evropskom kontekstu regionalizacija se može promatrati i kao oblik transnacionalne integracije i kooperacije evropskih država, ili kao mehanizam prevazilaženja unutrašnjih međuetničkih konfrontacija.[[8]](#footnote-9) Tokom osamdesetih godina 20. stoljeća dolazi do regionalizacije država članica Evropske unije. Razlozi za regionalizaciju evropskih država bili su različiti.

U Španiji je u osnovi regionalizacije do 1984. godine bila demokratizacija. U Belgiji je regionalizacija izvedena ustavnom reformom 1980. godine s ciljem zaštite prava etničkih zajednica i očuvanja državnog jedinstva. Francuska je izvela regionalizaciju prvenstveno zbog ekonomske stagnacije s ciljem „rasterećenja“ države kroz proces decentralizacije i reforme javne uprave.[[9]](#footnote-10)

Danas se državne funkcije sve više decentralizuju kako bi se regionalni razvojni potencijali efikasno iskoristili. Svaka članica Evropske unije (podatak je iz perioda prije ulaska Hrvatske u Evropsku uniju) ima uspostavljenu regionalnu strukturu vlasti. U procesu evropskih integracija države članice Evropske unije su posljednjih decenija vršile teritorijalnu distribuciju nadležnosti na subnacionalne teritorijalne jedinice. Taj proces je u nekim evropskim državama doveo do federalnog uređenja države ili snažne regionalne strukture, a u nekim je imao tendenciju rasta decentralizacije.[[10]](#footnote-11) Principi partnerstva, supsidijarnosti i sufinansiranja razvojnih projekata dodatno su ojačali poziciju regija u institucionalnoj strukturi Evropske unije.

**Pojam i nastanak globalizacije**

Uprkos brojnim teorijskim postavkama i koncepcijama globalizacije, još uvijek ne postoji saglasnost oko definicije pojma globalizacije. Razni autori ovom fenomenu prilaze sa različitih strana i oblasti djelovanja kao što su: ekonomija, politika, sociologija, kultura, itd. Možemo, dakle, reći da je globalizacija najznačajniji društveni proces u historiji ljudskog društva koji obuhvata sve aspekte društvenog života uključujući ekonomiju, kulturu, obrazovanje, jezik, ideologiju i vrijednosti.[[11]](#footnote-12) Svijet postaje globalno selo, odnosno „mega društvo“ sa mnogim kontradiktornostima. Globalizacija nije događaj nastao prirodnim putem, nego je ljudska tvorevina i zasniva se na ideji da je novcu potrebno obezbijediti prostor koji će mu omogućiti umnožavanje na novi način. Predstavlja produžene procese internacionalizacije novih sredstava transporta i veza[[12]](#footnote-13) koji su nastali zahvaljujući novim naučnim spoznajama. Globalizacija je, također, i nužnost zapadnih zemalja jer drugačije ne bi mogle opstati u izmijenjenim okolnostima gdje su im potrebni prirodni resursi, tržište roba, jeftina radna snaga, prostor za ulaganje kapitala i sve veći izvori energije.[[13]](#footnote-14)

Koristi od globalizacije ne mogu biti ostvarene ukoliko ne postoje efikasne i transparentne globalne institucije. One, također, pomažu u otklanjanju nedostataka i nepravilnosti globalizacije, ali često mogu i „pomoći“ u kreiranju istih. Institucije nacionalne ekonomije nisu dovoljne za takve kontroleKoristi i troškovi globalizacije nisu srazmjerno podijeljeni među sektorima, industrijama, zemljama i regijama, kao ni među pojedincima različitog nivoa obrazovanja i vještina. Uvijek unutar jedne nacionalne ekonomije postoje dobitnici i gubitnici globalizacije.

Ekonomski sadržaji globalizacije i regionalizacije podrazumijevaju stvaranje globalne ekonomije u svijetu. Globalizacija se shvata kao povezivanje nacionalnih privreda u svjetsku privredu. Male i nerazvijene zemlje i regioni ne mogu se izolovati i ograditi od globalne ekonomije, iako bi možda i htjele u pojedinim trenucima. Podređene su u odnosu na razvijene svjetske ekonomije koje imaju institucije i mehanizme koje globalizacija zahtijeva. Ekonomski nerazvijene zemlje i regioni moraju imati aktivan odnos prema globalizaciji, što znači jasno defnisanje ekonomskih i drugih interesa u međunarodnim tokovima kako isti ne bi bili nametnuti izvana.[[14]](#footnote-15)

**Evropska unija i proces globalizacije**

Polovinom 20. stoljeća evropske zemlje su se počele više okretati jedne drugima. Porast međusobne suradnje u Evropi započeo je osnivanjem Evropskog udruženja za ugalj i čelik, a onda i Evropske ekonomske zajednice (EEZ), Evropske zajednice (EZ) i naposljetku Evropske unije (EU). Evropska unija je mnogima bila nadahnuće za integrisanje, odnosno povezivanje. Danas je na globalnoj sceni dominantna trijada: Evropa-SAD-Japan.

Unutar trijade postoje razlike. U njoj Evropa ima historijsko prvenstvo i tradicionalnu kulturnu razinu, SAD raspolažu dominantnim prirodnim i kapitalnim dobrima, a Japan starta marljivošću, izuzetnom produktivnošću i tehnološkim inovacijama.[[15]](#footnote-16) U političkom se dijelu često razilaze u mišljenjima, ali kada su u pitanju proizvodnja i potrošnja veoma su složni.

Zemlje Zapadne Evrope bile su u posebno teškoj poziciji u periodu nakon Drugog svjetskog rata kada im pomoć stiže od SAD-a u vidu Marhallovog plana i time, možemo reći, počinje proces globalizacije u svijetu. Zapažen ekonomski rast i razvoj, razvoj tehnologije i inovacija, kao i rast životnog standarda daju Zapadnoj Evropi i SAD-u posebno mjesto u međunarodnim odnosima, kao i mogućnost da odlučuju o sudbini manje razvijenih ekonomija. Evropska unija i dalje želi biti što konkurentnija zbog čega je razvila niz politika i strategija, među kojima se posebno ističu Lisabonska strategija (strategija ekonomskog razvoja utemeljenog na znanju) iz 2000.godine i Strategija „Evropa 2020“ (prioriteti: pametan rast, održiv rast i uključiv rast).

Danas Evropska unija ima ključnu ulogu u međunarodnoj razmjeni, prije svega zbog razvoja savremenih tehnologija, kao i razvoja savremenih ekonomskih i socijalnih politika koje se reflektuju na regionalnoj, globalnoj i nacionalnoj razini.[[16]](#footnote-17)

**Regionalno i globalno okruženje**

Globalizaciju su „nametnuli“ moćni vlasnici finansijskog kapitala na načelima neoliberalnog modela koji je počivao na ideji da će svi biti bogatiji, tako da će i siromašni biti sigurno u boljem položaju. Međutim, globalizacija je negativno utjecala na mnoge ljude, posebno u nerazvijenim zemljama i zemljama u razvoju i praćena je krizama. Globalni neoliberalni kapitalizam ne omogućava stvaranje korektnih odnosa u svjetskom globaliziranom društvu. To je društvo transnacionalnih kompanija i globalnog tržišta gdje nacionalne ekonomije imaju mali nadzor nad sopstvenim ekonomijama.

Mnogobrojna pomjeranja izazvana globalizacijom praćena su uspostavljanjem novih odnosa između regiona. Američke i evropske gigantske kompanije investiraju ogromne sume novca u Istočnu Aziju i premještaju svoja preduzeća jer je rad pet puta jeftiniji i mogu ostvariti ekstra profite. Zbog toga u razvijenim zemljama dolazi do pada stope zaposlenosti. Možemo zaključiti da dolazi do premještanja globalne moći sa Zapada na Istok. Zahvaljujući svom privrednom rastu Kina je na korak bliže da postane centar privrednog razvoja Azijskog regiona. Razvoj unutrašnjeg tržišta ide uzlaznom putanjom što vodi jačanju njene liderske pozicije u navedenom području.

Snažan razvoj Kine, ali i drugih zemalja navedenog regiona odraziće se i na razvoj drugih zemalja i regiona s obzirom na ekonomsku povezanost svijeta prisutnu u uslovima globalizacije.

Savremeni integracioni trendovi, koji vode ka regionalnim ekonomskim integracijama će u velikoj mjeri doprinijeti međunarodnoj ekonomskoj otvorenosti. Regionalna udruženja neće stvoriti ekskluzivne ekonomske sfere, nego će podržati trgovinsku razmjenu stimulacijom nacionalnog rasta i ujedno podržati liberalizaciju većom potražnjom za ulazak u regionalne ekonomske blokove. Članice regionalnih ekonomskih blokova su i dalje ovisne o trgovini sa zemljama koje nisu članice. Ovo ukazuje na činjenicu da regionalni blokovi nisu motivisani željom da isključe zemlje koje nisu članice, nego potrebom da se osigura veća liberalizacija između članica. Evidentno je, dakle, da su sile koje promovišu regionalne ekonomske integracije u osnovi liberalne a ne protekcionističke.[[17]](#footnote-18)

**Regionalne integracije**

Historija međunarodnih ekonomskih odnosa u svijetu zadnjih decenija bilježi regionalno ekonomsko povezivanje i ekonomsku saradnju između zemalja. Često su uslovljeni političkim odnosima na određenom geografskom prostoru ili su rezultat određenih kulturnih, nacionalnih, geografskih i sličnih obilježja. Činjenica je da su regionalna saradnja i integracija danas dio opštih trendova razvoja savremenog svijeta i način ostvarivanja ekonomskih i drugih ciljeva i interesa zemalja i regiona. Na njima sve više insistiraju organizacije i institucije svjetskog ranga jer u njima spoznaju način za realizaciju globalnih, ali i regionalnih ciljeva.

Gotovo da i ne postoji geografsko područje svijeta u kojem nije došlo do uspostvaljanja i razvoja određenih oblika ekonomske saradnje između zemalja. Saradnja se ostvarivala i ostvaruje, prije svega, u ekonomskim ali i drugim oblastima. Danas se na regionalnu saradnju i integraciju gleda kao na dio univerzalnog procesa globalizacije. One su postale karakteristike savremene svjetske ekonomije.

Regionalnom saradnjom i integracijom doprinosi se liberalizaciji međunarodne trgovine i međunarodnih ekonomskih odnosa, zbog čega na regionalizaciji posebno insistira Svjetska trgovinska organizacija (WTO). Njeni principi i pravila najčešće se ugrađuju u odnose između zemalja u toj saradnji i integraciji. To je još jedna činjenica koja potvrđuje da se radi o segmentu procesa globalizacije koji ima veliku ekonomsku važnost. Isključivanje pojedinih dijelova ili regiona u svijetu iz tog procesa nanosi im veliku štetu koja se najčešće ogleda u usporavanju njihovog ekonomskog razvoja, ekonomskoj nestabilnosti i niskom standardu stanovništva.

Balkan je specifično područje kada se posmatra sa aspekta procesa regionalne saradnje i integracije. Predstavlja područje u kojem ti procesi nemaju dugu tradiciju i duboke korijene. Posmatrano geografski, Balkan zbog njegove površine moraju respektovati svi integracioni procesi i ekonomske asocijacije u Evropi. Učestvuje sa oko 15% u ukupnoj površini Evrope i sa oko 19% u njenom stanovništvu. Sa stanovišta ekonomske razvijenosti i ekonomskih problema, Balkan je vrlo heterogeno područje. To je jedan od objektivnih razloga njegove spore ekonomske integracije i sporog povezivanja sa Evropom, a time i spore regionalizacije.

Savremena regionalizacija Balkana u ekonomiji predstavlja relativno dug i postepen proces u kojem učestvuju brojni subjekti, prije svega, vlade balkanskih država. Podrazumijeva liberalizaciju međunarodnih ekonomskih odnosa na ovom prostoru, kao prvi korak i pretpostavku njegovoj ekonomskoj integraciji. U tom kontekstu stvaranje zone slobodne trgovine na prostoru Balkana treba shvatiti kao vrlo važan čin na putu procesa njegove regionalizacije.

Razvijena Evropa, odnosno bolje rečeno Evropska unija, želi postići odgovarajući nivo polotičke stabilnosti na Balkanu koji je prepoznatljiv kao „trusno područje Evrope“. To radi zbog svojih ličnih interesa, a pored njenih tu su još i interesi moćnih zemalja kao što su SAD i Rusija.

Posmatrano sa ekonomskog aspekta, Evropska unija iskazuje svoj interes za područje Balkana višestruko:[[18]](#footnote-19)

* tržište balkanskih zemalja, zbog njegove geografske blizine i veličine (blizu 140 miliona stanovnika), vrlo je značajno za održavanje trendova rasta proizvodnje i ekonomske ekspanzije Unije;
* ekonomski resursi kojima raspolaže Balkan (radna snaga – relativno jeftina i kvalifikovana), i prirodna bogatstva su od značaja za ekonomiju EU i njen prosperitet;
* saobraćajni koridori koji povezuju EU sa Azijom i Mediteranom prolaze preko Balkana i u funkciji su njene ekonomije.

Važno je napomenuti da su neke balkanske zemlje već postale članice Evropske unije: Slovenija, Bugarska, Rumunija, Hrvatska čime su osigurale brži privredni razvoj. I druge balkanske zemlje žele krenuti njihovim putem i postati dio evropskih integracija, a među njima je i Bosna i Hercegovina. Još uvijek prolazimo trnovit put tranzicije koji moramo uspješno okončati provođenjem reformi i time se približiti vratima porodice evropskih demokratskih zemalja, odnosno evropskim integrativnim tokovima. Na tom putu osnažit ćemo svoju poziciju u regionalnim procesima i stvoriti povoljnije mjesto na globalnoj sceni.

**ZAKLJUČAK**

Regiju definišemo kao područje koje ima specifične karakteristike koje omogućuju da se regija percipira kao zasebna i koherentna cjelina u okviru koje postoje političke, odnosno upravne institucije različite od takvih institucija na lokalnoj, odnosno nacionalnoj razini. Pojmovi regionalizam i regionalizacija označavaju jačanje regionalne razine uprave. Regionalizacija je proces stvaranja sistema regija u okviru nacionalnog prostora, pri čemu se regije profiliraju po nekim prepoznatljivim obilježjima koja su dominantni na njihovom prostoru i po kojima one postaju specifične. Regije kao institucionalna područja jačaju identifikaciju stanovništva u globaliziranom svijetu i time postaju „produktivna snaga“.

Regionalizacijom se pospješuje regionalna saradnja i povezivanje između zemalja čime se postiže efikasnije korištenje razvojnih resursa i lakše rješavanje ekonomskih i drugih problema. Evropska unija podstiče regionalizaciju finansirajući regionalne projekte. Regionalne vlasti imaju značajnu ulogu u ekonomskim i društvenim procesima.

Ljudi njeguju sve veću svijest o sve dubljim vezama između lokalnog, regionalnog i globalnog. Savremeni proces globalizacije, označen kao nova etapa razvoja XXI stoljeća, definisan je informatičko-komunikacionom tehnologijom i ekonomskom racionalnošću. Svi oni koji ostanu na nacionalnom i regionalnom nivou u cilju ostvarenja svojih vitalnih interesa, biće „osuđeni“ na proces društveno-ekonomskog zaostajanja što znači da je uključivanje u globalne ekonomske tokove ključno za razvoj bilo koje ekonomije

**LITERATURA**

Božić, M., Regionalizacija i ekonomski razvoj Balkana, Zbornik radova: Kulturni i etnički identitet u procesu globalizacije i regionalizacije Balkana, str. 92-101, Filozofski fakultet Niš, 2002.

Grgić M., Bilas V., *Međunarodna ekonomija*, Lares plus, Zagreb, 2008.

Jakšić, M., Svetski sistem i globalizacija.

Lončar, J., Globalizacija-pojam, nastanak i trendovi razvoja, Geoadria, 10(1), str. 91-104, Zadar, 2005.

Marković, D. Ž., Planetarna ekonomska kriza i regioni, publikacija Regionalni razvoj i demografski tokovi zemalja Jugoistočne Evrope, str. 17-25, Ekonomski fakultet u Nišu, 2009.

Osmanković, J., Regionalizacija i regionalni razvoj Bosne i Hercegovine u poslijeratnom razdoblju, Zbornik Ekonomskog fakulteta u Zagrebu, god.2, br.1, str. 33-44, Zagreb, 2004.

Sadiković, E., Fenomen regionalizma i regionalizacija Evrope, Fakultet Političkih nauka, Godišnjak 2010/2011., str. 84-99, Sarajevo.

Slijepčević, Đ., Ivanić, M., Teorijska shvatanja globalizacije, časopis za ekonomiju Acta Economica god. VII br. 10, str. 219-235, Ekonomski fakultet Banja Luka, 2009.

Vojnović, I., *Globalni ekonomski poredak nakon tekuće krize,*  Kriza i razvoj, Institut društvenih nauka, str. 409-420, Beograd, 2010.

**Internet**

[www.efos.unios.hr](http://www.efos.unios.hr)

[www.ekof.bg.ac.rs](http://www.ekof.bg.ac.rs)

[www.ibn-sina.net](http://www.ibn-sina.net)

1. Božić, M., Regionalizacija i ekonomski razvoj Balkana, Zbornik radova: Kulturni i etnički identitet u procesu globalizacije i regionalizacije Balkana, str. 92-101, Filozofski fakultet Niš, 2002., str. 92 [↑](#footnote-ref-2)
2. Lončar, J., Globalizacija-pojam, nastanak i trendovi razvoja, Geoadria, 10(1), str. 91-104, Zadar, 2005., str. 91 [↑](#footnote-ref-3)
3. Regija i proces regionlizacije. [www.efos.unios.hr](http://www.efos.unios.hr) [↑](#footnote-ref-4)
4. Sadiković, E., Fenomen regionalizma i regionalizacija Evrope, Fakultet Političkih nauka, Godišnjak 2010/2011., str. 84-99, Sarajevo., str. 88 [↑](#footnote-ref-5)
5. Ibid., str. 90 [↑](#footnote-ref-6)
6. Ibid., str. 91 [↑](#footnote-ref-7)
7. Ibid., str. 91 [↑](#footnote-ref-8)
8. Ibid., str. 92 [↑](#footnote-ref-9)
9. Ibid., str. 93 [↑](#footnote-ref-10)
10. Ibid., str. 94 [↑](#footnote-ref-11)
11. Marković, D. Ž., Planetarna ekonomska kriza i regioni, publikacija Regionalni razvoj i demografski tokovi zemalja Jugoistočne Evrope, Ekonomski fakultet u Nišu, str. 17-25, 2009., str. 18, prema Čumakov, A. N. [↑](#footnote-ref-12)
12. Ibid, str. 18, prema Tyraev, V.A. [↑](#footnote-ref-13)
13. Ibid, str. 19, prema Zinovjev, A. [↑](#footnote-ref-14)
14. Božić, M., op.cit., str. 92-93 [↑](#footnote-ref-15)
15. Lončar, J., op.cit., str. 97 [↑](#footnote-ref-16)
16. Ibid., str. 102 [↑](#footnote-ref-17)
17. [www.ibn-sina.net](http://www.ibn-sina.net) [↑](#footnote-ref-18)
18. Božić, M., op.cit., str. 98 [↑](#footnote-ref-19)